proxectonos/corpus_dominio_legal_administrativo_tmp huggingface dataset:
RESOLUCIÓN do 11 de abril de 2006 pola que se publica a delegación de funcións no director xeral da Axencia Galega de Desenvolvemento Rural.
CONSELLERÍA DO MEDIO RURAL — III. OUTRAS DISPOSICIÓNS — 25/04/2006

A disposición adicional 6ª da Lei 5/2000, do 28 de decembro, de medidas fiscais e de réxime orzamentario e administrativo, creou a Axencia Galega de Desenvolvemento Rural (Agader) como un ente de dereito público dos previstos no artigo 12.1º b) do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
O Consello de Dirección da Agader é o órgano colexiado de goberno da axencia, integrado por representantes de distintas áreas da Administración autonómica.
Co fin de axilizar a realización das actividades da axencia, o Consello de Dirección do 10 de outubro de 2005 delegou diversas funcións no presidente e no director xeral da Agader. Neste cadro de delegacións non se prevía a relativa aos programas de desenvolvemento rural similares aos actuais programas Leader+, Proder II e Agader.
A exclusión desta delegación determina que, con carácter xeral, a competencia sobre procedementos de reintegro de pagamentos indebidos deba exercela o Consello de Dirección, o cal pode dilatar en exceso a tramitación deste tipo de expedientes.
Deste xeito, e por razóns de eficacia, o Consello de Dirección da Agader do 28 de marzo de 2006 delegou no director xeral da Agader a función relativa á realización dos trámites necesarios para facer efectivo o reintegro das cantidades indebidamente percibidas no marco dos programas de desenvolvemento rural.
De acordo co artigo 13 da Lei 30/1992, do 16 de novembro, de réxime xurídico das administracións públicas e do procedemento administrativo común, procede publicar o dito acordo.
Tendo en conta o anterior,
RESOLVO:
Publicar o seguinte acordo do Consello de Dirección da Agader:
Ao abeiro do artigo 6.1º j) do Decreto 79/2001, do 6 de abril, polo que se aproba o Regulamento da Axencia Galega de Desenvolvemento Rural, engádese a seguinte función á relación das funcións delegadas polo Consello de Dirección da Agader do 10 de outubro de 2005 no director xeral da Agader: realización das actuacións necesarias para facer efectivo o reintegro das cantidades indebidamente percibidas no marco dos programas de desenvolvemento rural.
Santiago de Compostela, 11 de abril de 2006.
Edelmiro López Iglesias
Director xeral da Axencia Galega
de Desenvolvemento Rural
RESOLUCIÓN do 19 de abril de 2006 pola que se convocan dous cursos básicos de auxiliares de policía local.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 28/04/2006

Dentro das actividades programadas para o ano 2006, e conforme as funcións atribuídas pola Lei 1/2005, do 4 de xaneiro, do Centro de Estudos Xudiciais e Seguridade Pública de Galicia, anúnciase a celebración de dous cursos básicos de auxiliares de policía local, que deberán desenvolverse conforme as seguintes bases:
Obxectivos.
Os cursos teñen por obxectivos dotar os auxiliares de policía local dunha formación teórico-práctica que os capacite para o posterior desempeño da súa función como auxiliares temporais dos corpos de policía local.
Destinatarios.
1. Persoal seleccionado ou proposto previamente polos concellos, que puidera prestar servizo como auxiliar de policía local de forma temporal.
2. Interesados a título particular en participar no citado curso con vistas a poder ser contratados como auxiliar de policía local por calquera dos concellos de Galicia.
Inscrición.
A inscrición dos participantes será totalmente gratuíta, debéndose comunicar esta antes do 18 de maio para efectuar a correspondente reserva de praza.
Prazas.
Sen límite.
Solicitudes.
1. Os concellos ou os interesados que se atopen nesta situación deberán remitir un escrito ao Centro de Estudos Xudiciais e Seguridade Pública de Galicia, solicitando a participación no curso, no que figure a lista de persoas que van ser contratadas como auxiliares de policía local, para efectuar a correspondente reserva de praza para a realización do devandito curso.
2. O prazo para a remisión de instancias rematará o día 18 de maio.
3. Os escritos deberán enviarse ao Centro de Estudos Xudiciais e Seguridade Pública de Galicia: avda. da Cultura, s/n, 36680 A Estrada.
Contido e duración.
Os cursos celebraranse en sesións de mañá e tarde, de luns a venres, e neles trataranse, entre outras as seguintes materias:
-Intervención policial.
-Tráfico e seguridade vial.
-Policía administrativa.
-Primeiros auxilios.
-Dereito penal.
-Dereito procesual-penal.
Os cursos terán unha duración de 5 días, cun total de 40 horas lectivas.
Lugar.
Os cursos desenvolveranse na sede do Centro de Estudos Xudiciais e Seguridade Pública de Galicia, sito na avenida da Cultura, s/n, 36680 A Estrada.
Datas.
Os cursos desenvolveranse nas seguintes datas:
1º curso: do 22 ao 26 de maio.
2º curso: do 29 de maio ao 2 de xuño.
O horario dos cursos será das 10.00 ás 14.00 horas e das 16.00 ás 20.00 horas.
Certificado.
Para obter o correspondente diploma será requisito indispensable superar a fase de formación teórica, onde o alumno ten que superar todas as materias que figuran no programa.
Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento normal do curso para adaptalo ás necesidades da Administración e ás continxencias que poidan xurdir.
A Estrada, 19 de abril de 2006.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia
RESOLUCIÓN do 19 de abril de 2006 pola que se convoca un curso de actualización en materia de estranxeiría.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 28/04/2006

Dentro das actividades programadas para o ano 2006, e conforme as funcións atribuídas pola Lei 1/2005, do 4 de xaneiro, do Centro de Estudos Xudiciais e Seguridade Pública de Galicia, anúnciase a celebración dun curso de actualización en materia de estranxeiría, que deberá desenvolverse conforme as seguintes bases:
Obxectivos.
-Dar os coñecementos necesarios en materia de estranxeiría, situacións conflitivas con estranxeiros, para que os policías poidan atallar e resolver os posibles problemas que se lles poidan presentar na rúa.
Destinatarios.
O curso vai dirixido aos membros das Forzas e Corpos de Seguridade.
Inscrición.
A inscrición dos participantes será totalmente gratuíta.
Prazas.
80 prazas.
Solicitudes.
1. O persoal que desexe participar neste curso deberá presentar, cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 18 de maio de 2006, ás 14.00 horas.
3. As instancias deberán enviarse ao Centro de Estudos Xudiciais e Seguridade Pública de Galicia, sito na avenida da Cultura, s/n, 36680 A Estrada; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso realizarase en datas do 24 ao 26 de maio en horario das 9.30 ás 14.00 e das 15.30 ás 19.00 horas; exepto o día 26 que será en horario das 9.30 ás 13.30 horas, cunha duración de 20 horas lectivas.
Contido.
I. Observacións xerais sobre migración e estranxeiría.
II. Réxime comunitario e réxime xeral de estranxeiría.
III. Documentación de estranxeiros.
IV. Actuación operativa en materia de estranxeiría.
V. Documentación de españois: DNI e pasaporte.
Relación de admitidos.
A relación de admitidos farase pública o día 22 de maio a partir das 14.00 horas, no taboleiro de anuncios do Centro de Estudos Xudiciais e Seguridade Pública de Galicia, ou ben poden coñecer e confirmar a súa asistencia chamando ao teléfono 986 59 02 41.
Lugar.
O curso desenvolverase no Centro de Estudos Xudiciais e Seguridade Pública de Galicia, sito na avenida da Cultura, s/n, no Concello da Estrada.
Certificado de asistencia.
Ao remate do curso entregaráselle un certificado de asistencia a aquelas persoas que acrediten a súa participación continuada a el.
Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 19 de abril de 2006.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia
ORDE do 27 de abril de 2006 pola que se prorroga o prazo de presentación da solicitude unificada, establecido pola do 6 de febreiro de 2006 para o réxime do pagamento único e outros réximes de axuda directa á agricultura e á gandaría.
CONSELLERÍA DO MEDIO RURAL — III. OUTRAS DISPOSICIÓNS — 28/04/2006

A Orde do 6 de febreiro de 2006, publicada no DOG nº 31, do 14 de febreiro, regula na Comunidade Autónoma de Galicia o procedemento para a con
cesión de dereitos a agricultores dentro do réxime do pagamento único e a aplicación, en 2006, deste e doutros réximes de axuda directa á agricultura e á gandaría así como a indemnización compensatoria. No seu artigo 4.1º establécese que o prazo de presentación das solicitudes rematará o día 10 de marzo de 2006, prazo que foi prorrogado ata o 28 de abril mediante a Orde do 9 de marzo (DOG nº 49, do 10 de marzo).
Por orde do Ministerio de Agricultura, Pesca e Alimentación do 27 de abril de 2006 (BOE do 28 de abril) prorrógase novamente o prazo de presentación das solicitudes das axudas establecidas nos reais decretos 1617/2005, do 30 de decembro, sobre a concesión de dereitos aos agricultores dentro do réxime do pagamento único, e 1618/2005, do 30 de decembro, sobre a aplicación do réxime do pagamento único e outros réximes de axuda directa á agricultura e á gandaría, polo que cómpre, de acordo coa dita normativa básica estatal, modificar o prazo de presentación das solicitudes previstas na normativa autonómica reguladora desas axudas.
En consecuencia, de acordo co disposto no artigo 30.I.3 do EAG e facendo uso das facultades que me confire a Lei 1/1983, do 22 de febreiro, reguladora da Xunta e do seu presidente, e no Decreto 562/2005, do 1 de decembro,
DISPOÑO:
Artigo único.-O prazo de presentación da solicitude unificada, previsto no artigo 4.1º da Orde do 6 de febreiro de 2006 (DOG nº 31, do 14 de febreiro) pola que se regula a concesión de dereitos a agricultores dentro do réxime do pagamento único e a aplicación, en 2006, deste e doutros réximes de axuda directa á agricultura e á gandaría así como a indemnización compensatoria, prorrógase ata o 15 de maio de 2006, incluído.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 27 de abril de 2006.
Alfredo Suárez Canal
Conselleiro do Medio Rural
CORRECCIÓN de erros.-Acordo do 20 de marzo de 2006, da Xunta Electoral da Cámara Oficial de Comercio, Industria e Navegación de Ferrol, polo que se fan públicas as candidaturas proclamadas para as eleccións da Cámara Oficial de Comercio, Industria e Navegación de Ferrol.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 28/04/2006

Advertidos erros no citado acordo, publicado no Diario Oficial de Galicia nº 78, do 24 de abril de 2006, cómpre facer as seguintes correccións:
No grupo 7 categoría 1, onde di: «-Juma Electron, C.C.T.V. Industrial, S.L.», debe dicir: «-Electron C.C.T.V. Industrial, S.L.».
CORRECCIÓN de erros.-Orde do 10 de abril de 2006 pola que se convocan subvencións a empresas privadas para a creación de infraestrutura hoteleira na Comunidade Autónoma de Galicia.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 28/04/2006

Advertidos erros na publicación da orde que se cita, efectuada no Diario Oficial de Galicia nº 75, do mércores 19 de abril de 2006, cómpre facer as seguintes correccións:
No artigo 1º, onde di:
«Non obstante, non se consideran subvencionables ao abeiro do establecido neste artigo os hoteis incluídos nas especialidades seguintes:
-Apartamentos turísticos.
-Moteis.
-Albergues turísticos».
Debe dicir:
«Non obstante, non se consideran subvencionables ao abeiro do establecido neste artigo os hoteis incluídos na especialidade seguinte:
-Moteis».
No cadro do artigo 2º relativo ás categorías de hoteis e o importe subvencionado por metro cadrado, onde se especifica:
Categoría
Hoteis
*
640 m
**
670 m
***
690 m
Categoría
Hoteis
****
720 m
*****
760 m
Debe especificarse do seguinte xeito:
Categoría
Hoteis
*
640 A/m
**
670 A/m
***
690 A/ m
****
720 A/m
*****
760 A/m
No parágrafo seguinte ao cadro, onde di:
«Para os efectos de cálculo do investimento subvencionable, os honorarios técnicos de redacción de obra...».
Debe dicir:
«Para os efectos de cálculo do investimento subvencionable, os honorarios técnicos de redacción de proxecto e dirección de obra...».
CORRECCIÓN de erros.-Acordo do 24 de marzo de 2006, da Xunta Electoral da Cámara Oficial de Comercio, Industria e Navegación da Coruña, polo que se fan públicas as candidaturas proclamadas para as eleccións da Cámara Oficial de Comercio, Industria e Navegación da Coruña.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 28/04/2006

Advertidos erros no citado acordo, publicado no Diario Oficial de Galicia nº 78, do 24 de abril de 2006, cómpre facer as seguintes correccións:
No grupo 11 categoría 3, onde di: «Vogais: 2», debe dicir: «Vogais: 1».
ORDE do 14 de febreiro de 2006 pola que se declara de interese galego a Fundación Ceo para el Desarrollo Empresarial e se ordena a súa inscrición no Rexistro de Fundacións de Interese Galego.
CONSELLERÍA DE TRABALLO — III. OUTRAS DISPOSICIÓNS — 14/03/2006

Con data do 18 de novembro de 2005 foi publicada no Diario Oficial de Galicia a orde da Consellería de Presidencia, Administracións Públicas e Xustiza, do 9 de novembro de 2005, pola que se clasifica de interese social a Fundación Ceo para el Desarrollo Empresarial, adscribíndoa á Consellería de Traballo, que exercerá plenamente o protectorado sobre ela.
O obxecto da fundación, segundo establece o artigo 6 dos seus estatutos, é o seguinte:
Fomentar a economía social, desenvolvendo actividades destinadas á creación de emprego, promover a innovación das empresas, fomentando a modernización das estruturas produtivas das empresas e a prestación de servizos e auxilios necesarios para fomentar a mellora da súa xestión e organización, facilitando o acceso ás novas ferramentas de xestión e formando e reciclando os seus traballadores. Actividades enmarcadas dentro do propósito de colaborar no desenvolvemento económico e no progreso e cohesión sociais mediante o fomento, promoción e asistencia da iniciativa privada empresarial.
Por todo isto, en virtude das competencias que me confire o artigo 34 da Lei 1/1983, do 22 de febreiro, reguladora da Xunta e do seu presidente, e segundo o establecido no artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e o artigo 32.3º a) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, e no Decreto 8/2003, do 18 de xaneiro, polo que se modifica a estrutura orgánica da Xunta de Galicia,
DISPOÑO:
Primeiro.-Declarar de interese galego a Fundación Ceo para el Desarrollo Empresarial, ao cumpriren os seus estatutos as prescricións que, para tal efecto, sinala a vixente lexislación en materia de fundacións de interese galego.
Segundo.-Ordenar a inscrición da Fundación Ceo para el Desarrollo Empresarial no rexistro de fundacións de interese galego, sección da Consellería de Traballo, para os efectos constitutivos que sinala o artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Terceiro.-A dita fundación queda sometida ao disposto no resto da normativa de xeral aplicación, en especial, á obriga de darlles publicidade suficiente ás súas actividades e á ausencia de ánimo de lucro na prestación dos seus servizos, quedando obrigada ante o protectorado a lle render contas anualmente e xustificar, a través dunha memoria anual, o cum
primento das cargas fundacionais, así como a presentarlle o proxecto de orzamento con anterioridade ao inicio do exercicio económico para o que se formula, debendo solicitar as preceptivas autorizacións cando sexan necesarias.
Santiago de Compostela, 14 de febreiro de 2006.
Ricardo Jacinto Varela Sánchez
Conselleiro de Traballo
DECRETO 40/2006, do 9 de marzo, polo que se acorda encargar o despacho de asuntos da Consellería de Sanidade, durante a ausencia do seu titular, ao conselleiro de Presidencia, Administracións Públicas e Xustiza.
PRESIDENCIA — II. AUTORIDADES E PERSOAL — 10/03/2006

Con motivo da viaxe a realizar pola conselleira de Sanidade a Sudamérica é necesario prover a substitución durante o tempo da súa ausencia.
Polo tanto, en uso das atribucións que me confire o artigo 26.7º da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo único.-Durante a ausencia da conselleira de Sanidade, con motivo da súa viaxe a Sudamérica, encárgaselle o despacho dos asuntos da Consellería de Sanidade, desde o día 11 de marzo de 2006 ata a súa incorporación, ao conselleiro de Presidencia, Administracións Públicas e Xustiza.
Santiago de Compostela, nove de marzo de dous mil seis.
Emilio Pérez Touriño
Presidente
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA
DECRETO 39/2006, do 9 de marzo, polo que se encarga do despacho de asuntos da Presidencia, durante a ausencia do seu titular, ao vicepresidente da Igualdade e do Benestar.
PRESIDENCIA — II. AUTORIDADES E PERSOAL — 10/03/2006

Con motivo da viaxe do presidente da Xunta de Galicia á República Arxentina e á República Oriental de Uruguai é necesario prover a substitución durante o tempo da súa ausencia.
Polo tanto, en uso das atribucións que me confire o artigo 26.7º da Lei 1/1983, do 22 de febreiro, reguladora da Xunta e o do seu presidente,
DISPOÑO:
Artigo único.-Durante a ausencia do presidente da Xunta de Galicia, con motivo da súa viaxe á
República Arxentina e á República Oriental de Uruguai, encárgaselle o despacho de asuntos da Presidencia, desde o día 11 de marzo ata o seu regreso, ao vicepresidente da Igualdade e do Benestar.
Santiago de Compostela, nove de marzo de dous mil seis.
Emilio Pérez Touriño
Presidente
ORDE do 13 de febreiro de 2006 pola que se declara de interese galego a Fundación para la Investigación, Desarrollo e Innovación del Complexo Hospitalario Xeral-Calde de Lugo (FIDI Xeral-Calde) e se ordena a súa inscrición no Rexistro de Fundacións de Interese Galego.
CONSELLERÍA DE SANIDADE — III. OUTRAS DISPOSICIÓNS — 10/03/2006

Con data do 11 de agosto de 2005 foi publicada no Diario Oficial de Galicia a orde da Consellería de Presidencia, Administracións Públicas e Xustiza, do 27 de xullo de 2005, pola que se clasifica como de interese sanitario a Fundación para a Investigación, Desarrollo e Innovación del Complexo Hospitalario Xeral-Calde de Lugo (FIDI Xeral-Calde), adscribíndoa á Consellería de Sanidade que exercerá plenamente o protectorado sobre ela.
Esta fundación, de acordo co establecido no artigo 8 dos seus estatutos ten como obxecto organizar, promover e realizar actividades relacionadas coa formación, docencia, investigación e innovación en ciencias da saúde no Complexo Hospitalario Xeral-Calde de Lugo e a súa área de influencia, con interese preferente nas áreas biomédicas.
Por todo isto, en virtude das competencias que me confire o artigo 34 da Lei 1/1983, do 22 de febreiro, reguladora da Xunta e do seu presidente, e segundo o establecido no artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro e o artigo 32.3º a) do Decreto 248/1992, do 18 de xuño, polo que se aproba o Regulamento de
organización e funcionamento das fundacións de interese galego,
DISPOÑO:
Primeiro.-Declarar de interese galego a Fundación para a Investigación, Desarrollo e Innovación del Complexo Hospitalario Xeral-Calde de Lugo (FIDI Xeral-Calde), ao cumprir os seus estatutos as prescricións que, para tal efecto, sinala a vixente lexislación en materia de fundacións de interese galego.
Segundo.-Ordenar a inscrición da Fundación para la Investigación, Desarrollo e Innovación del Complexo Hospitalario Xeral-Calde de Lugo (FIDI Xeral-Calde), no Rexistro de Fundacións de Interese Galego, Sección da Consellería de Sanidade, para os efectos constitutivos que sinala o artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Terceiro.-A devandita fundación queda sometida ao disposto no resto da normativa de xeral aplicación, en especial, á obriga de dar publicidade suficiente ás súas actividades e á ausencia de ánimo de lucro na prestación dos seus servizos, quedando obrigada a renderlle contas anualmente ao protectorado e xustificar, a través dunha memoria anual, o cumprimento das cargas fundacionais, así como a presentarlle o proxecto de orzamento ao protectorado, con anterioridade ao inicio do exercicio económico para o que se formula e debendo solicitar as preceptivas autorizacións do protectorado cando sexan necesarias.
Santiago de Compostela, 13 de febreiro de 2006.
Mª José Rubio Vidal
Conselleira de Sanidade
ORDE do 9 de marzo de 2006 pola que se prorroga o prazo de presentación da solicitude unificada, establecido pola do 6 de febreiro de 2006 para o réxime do pagamento único e outros réximes de axuda directa á agricultura e gandaría.
CONSELLERÍA DO MEDIO RURAL — III. OUTRAS DISPOSICIÓNS — 10/03/2006

A Orde do 6 de febreiro de 2006, publicada no Diario Oficial de Galicia nº 31, do 14 de febreiro, regula na Comunidade Autónoma de Galicia o procedemento para a concesión de dereitos a agricultores dentro do réxime do pagamento único e a aplicación, en 2006, deste e doutros réximes de axuda directa á agricultura e gandaría así como a indemnización compensatoria. No seu artigo 4.1º establécese que o prazo de presentación das solicitudes rematará o día 10 de marzo de 2006.
Por orde do Ministerio de Agricultura, Pesca e Alimentación do 8 de marzo de 2006 (BOE do 9 de marzo), prorrógase o prazo de presentación das solicitudes das axudas establecidas nos reais decretos 1617/2005, do 30 de decembro, sobre a concesión de dereitos aos agricultores dentro do réxime do pagamento único, e 1618/2005, do 30 de decembro, sobre a aplicación do réxime do pagamento único e outros réximes de axuda directa á agricultura e á gandaría, polo que cómpre, de acordo coa dita normativa básica estatal, modificar o prazo de presentación das solicitudes previstas na normativa autonómica reguladora desas axudas.
En consecuencia, de acordo co disposto no artigo 30.I.3 do EAG e facendo uso das facultades que me confire a Lei 1/1983, do 22 de febreiro, reguladora da Xunta e do seu presidente, e no Decreto 562/2005, do 1 de decembro,
DISPOÑO:
Artigo único.-O prazo de presentación da solicitude unificada, previsto no artigo 4.1º da Orde do 6 de febreiro de 2006 (Diario Oficial de Galicia nº 31, do 14) pola que se regula a concesión de dereitos a agricultores dentro do réxime do pagamento único e a aplicación, en 2006, deste e doutros réximes de axuda directa á agricultura e gandaría así como a indemnización compensatoria, prorrógase ata o 28 de abril de 2006, incluído.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 9 de marzo de 2006.
Alfredo Suárez Canal
Conselleiro do Medio Rural
CORRECCIÓN de erros.-Resolución conxunta do 20 de febreiro de 2006, do Instituto Galego de Consumo e da Consellería de Educación e Ordenación Universitaria, pola que se convoca a fase autonómica do concurso de premios sobre consumo responsable: «Consumópolis».
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/03/2006

Advertidos erros na publicación da devandita resolución publicada no Diario Oficial de Galicia nº 39, do 24 de febreiro, cómpre facer a seguinte corrección:
Na páxina 2.912, onde di:
«c) os traballos presentaranse en idioma galego normativizado, facéndose cargo o Instituto Galego de Consumo da tradución ao castelán dos traballos que representen á comunidade autónoma na fase estatal».
Debe dicir:
«c) os traballos poderanse presentar en castelán e en galego indistintamente. No caso de que os gañadores da fase autonómica realizaran estes traballos en galego, o Instituto Galego de Consumo farase cargo da súa tradución ao castelán para a presentación na fase nacional, co obxecto de que un mesmo xurado poida valorar por igual a todos os finalistas».
DECRETO 42/2006, do 23 de febreiro, polo que se modifica o Decreto 145/2005, do 2 de xuño, polo que se crea a Escola Superior de Arte Dramática na cidade de Vigo, que pasa a denominarse Escola Superior de Arte Dramática de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 13/03/2006

O desenvolvemento das ensinanzas artísticas en Galicia, orientado tanto a garantir a formación de futuros profesionais como á formación permanente dos profesionais da escena e doutros eidos da creación escénica e do audiovisual, levou á creación polo Decreto 145/2005, do 2 de xuño, da Escola Superior de Arte Dramática na cidade de Vigo.
Esta escola está chamada a desenvolver un rol trascendental no referente ás ensinanzas artísticas no ámbito da nosa comunidade autónoma, e polo tanto require que a súa denominación sexa reflexo desta realidade.
Como consecuencia, é necesario establecer unha nova denominación que responda ao seu carácter representativo na formación artística en Galicia.
Por todo o que antecede, en virtude das atribucións que me confire a Lei 11/1998, do 20 de outubro, de reforma da Lei 1/1983, do 22 de febreiro, reguladora da Xunta e do seu presidente, por proposta da conselleira de Educación e Ordenación Universitaria, e logo da deliberación do Consello da Xunta de Galicia, na súa reunión do día vinte e tres de febreiro de dous mil seis,
DISPOÑO:
Artigo único.-Modificación do Decreto 145/2005, do 2 de xuño, polo que se crea a Escola Superior de Arte Dramática na cidade de Vigo.
O artigo 1 do Decreto 145/2005, do 2 de xuño, pasa a ter a seguinte redacción: créase a Escola Superior de Arte Dramática de Galicia (código 36024586), con sede na cidade de Vigo e adscríbese á Consellería de Educación e Ordenación Universitaria.
Disposición derradeira
Este decreto entrará en vigor o mesmo día da súa publicación no Diario Oficial de Galicia.
Santiago de Compostela, vinte e tres de febreiro de dous mil seis.
Emilio Pérez Touriño
Presidente
Laura Sánchez Piñón
Conselleira de Educación e Ordenación Universitaria
DECRETO 41/2006, do 16 de febreiro, polo que se modifica o Decreto 204/2005, do 14 de xullo, polo que se fixan os prezos correspondentes aos estudos conducentes á obtención de títulos oficiais no ensino universitario para o curso 2005/2006.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 13/03/2006

A homologación e validación dos títulos estranxeiros de educación superior vén regulada polo Real decreto 285/2004, do 20 de febreiro, recentemente modificado polo Real decreto 309/2005, do 18 de marzo. A competencia para instruír e resolver os expedientes de homologación foi asignada ao Ministerio de Educación e Ciencia; non obstante, este último real decreto introduciu algunhas modificacións significativas, entre as que cabe destacar a atribución de competencia para homologar a títulos e graos académicos de posgrao aos reitores das universidades.
O Real decreto 56/2005, do 21 de xaneiro, polo que se regulan os estudos universitarios oficiais de posgrao, establece como tales, o máster e o doutoramento, polo que será competencia dos reitores das universidades do sistema universitario de Galicia ditar unha resolución expresa sobre os expedientes de homologación que se tramiten nas universidades galegas.
Como consecuencia, é necesario establecer un novo prezo público dedicado á solicitude de homologación ao título/grao español de doutor.
Por todo o que antecede, en virtude das atribucións que me confire a Lei 11/1988, do 20 de outubro, de reforma da Lei 1/1983, do 22 de febreiro, reguladora da Xunta e do seu presidente, por proposta da conselleira de Educación e Ordenación Universitaria, co informe do Consello Galego de Universidades e logo da deliberación do Consello da Xunta de Galicia, na súa reunión do día dezaseis de febreiro de dous mil seis,
DISPOÑO:
Artigo único.-Modificación do Decreto 204/2005, do 14 de xullo, polo que se fixan os prezos correspondentes aos estudos conducentes á obtención de títulos oficiais no ensino universitario para o curso 2005/2006.
Engádese un novo prezo no anexo do Decreto 204/2005, na «Tarifa segunda. Avaliación e probas», coa seguinte redacción:
11. Homologación ao título/grao español de doutor: 99 A.
Disposición derradeira
Este decreto entrará en vigor o mesmo día da súa publicación no Diario Oficial de Galicia.
Santiago de Compostela, dezaseis de febreiro de dous mil seis.
Emilio Pérez Touriño
Presidente
Laura Sánchez Piñón
Conselleira de Educación e Ordenación Universitaria
ORDE do 16 de marzo de 2006 pola que se nomea un novo membro do Consello Galego de Saúde.
CONSELLERÍA DE SANIDADE — II. AUTORIDADES E PERSOAL — 23/03/2006

A Lei 7/2003, do 9 de decembro, de ordenación sanitaria de Galicia, dedica o seu título VII á participación comunitaria, como expresión do dereito dos cidadáns a participaren na actividade dos organismos públicos que afecte directamente á calidade de vida ou ao benestar xeral e, en concreto, na formulación da política sanitaria e no control da súa execución, recollido nos artigos 9.2º e 129.1º da Constitución española, e nos artigos 5 e 53 da Lei 14/1986, do 25 de abril, xeral de sanidade. Esta participación instruméntase como un valor social e elemento de cooperación e información do sistema sanitario de Galicia para a mellora da saúde e do benestar dos cidadáns e a súa promoción.
Co obxecto de posibilitar a referida participación, a Lei 7/2003, do 9 de decembro, de ordenación sanitaria de Galicia creou o Consello Galego de Saúde como principal órgano colexiado de participación comunitaria no sistema sanitario de Galicia, ao que lle corresponde o asesoramento á Consellería de Sanidade na formulación da política sanitaria e no control da súa execución, segundo dispón o artigo 120 de lei antes citada.
En virtude do disposo no artigo 121 da antedita lei, a determinación dos sitemas de asignación dos representantes entre as distintas organizacións e entidades representadas no Consello Galego de Saúde, así como os mecanismos para a súa designación, realizarase por decreto da Xunta de Galicia (artigo 121.3º). Os seus membros serán nomeados e separados do cargo pola conselleira de Sanidade, por proposta de cada unha das representacións que o compoñen.
Tal e como establece o artigo 3 do Decreto 74/2005, do 14 de abril, no que se regulan os sistemas de asignación de representantes, os doce vogais representantes dos cidadáns e os seus suplentes serán designados na seguinte proporción: oito vogais pola Federación Galega de Municipios e Provincias e un vogal por cada unha das deputacións provinciais da comunidade autónoma.
Así, por Orde do 12 de decembro de 2005, nomeáronse os membros do Consello Galego de Saúde, e concretamente sete dos oito representantes dos cidadáns propostos pora Federación Galega de Municipios e Provincias (Fegamp), quedando pendente de designación un dos representantes.
En consecuencia, en virtude das facultades que me confire o artigo 38 de Lei 1/1983, do 22 de febreiro, reguladora da Xunta e do seu presidente,
reformada pola Lei 11/1988, do 20 de outubro, e os artigos 2, 3 e 4 do Decreto 74/2005, do 14 de abril, por proposta da Federación Galega de Municipios e Provincias,
DISPOÑO:
Artigo único.-Noméase a persoa que se relaciona no anexo como membro do Consello Galego de Saúde, en representación dos cidadáns, a proposta da Federación Galega de Municipios e Provincias (Fegamp).
Santiago de Compostela, 16 de marzo de 2006.
María José Rubio Vidal
Conselleira de Sanidade
ANEXO
Pola Federación Galega de Municipios e Provincias
Aos nomeados mediante Orde do 12 de decembro de 2005, engádese a Luis Milia Méndez.
CORRECCIÓN de erros.-Orde do 17 de febreiro de 2006 pola que se convoca e regula o réxime de concesión de axudas a empresas que realicen investimentos encamiñados á prevención e redución da contaminación a través de melloras tecnolóxicas aplicadas a procesos, cambios nas materias primas e produtos e reutilización ou valorización non enerxética.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 21/03/2006

Advertidos erros na publicación da devandita orde publicada no Diario Oficial de Galicia nº 43, do 2 de marzo de 2006, cómpre facer as seguintes correccións:
-Na páxina 3.128, no artigo 1º, parágrafo terceiro, onde di: «...As actuacións obxecto desta orde deberán estar finalizadas antes do 31 de outubro de 2006», debe dicir: «...As actuacións obxecto desta orde deberán estar finalizadas antes do 30 de setembro de 2006».
-Na páxina 3.129, no artigo 6º, parágrafo segundo, onde di: «...salvo que polas especiais características dos gastos subvencionables non exista no mercado suficiente número de entidades que o presten, ou salvo que o gasto se realizase con anterioridade á solicitude de subvención», debe dicir: «...salvo que polas especiais características dos gastos subvencionables non exista no mercado suficiente número de entidades que o presten».
-Na páxina 3.131, no artigo 13º, parágrafo primeiro, onde di: «Para proceder ao cobramento das axudas será indispensable a presentación, antes do 31 de agosto de 2006, da seguinte documentación:...», debe dicir: «Para proceder ao cobramento das axudas será indispensable a presentación, antes do 30 de setembro de 2006, da seguinte documentación:...».
ORDE do 3 de marzo de 2006 pola que se revoga a do 30 de novembro de 2005 sobre delegación de competencias na directora xeral de Fomento e Calidade da Vivenda.
CONSELLERÍA DE VIVENDA E SOLO — III. OUTRAS DISPOSICIÓNS — 17/03/2006

Pola Orde do 30 de novembro de 2005 sobre delegación de competencias na directora xeral de Fomento e Calidade da Vivenda (DOG nº 247, do 27 de decembro) delégase nesta a concesión de subvencións e axudas públicas nas materias que lle foron atribuídas mediante o Decreto 505/2005, do 22 de setembro, polo que se establece a estrutura orgánica da Consellería de Vivenda e Solo.
No artigo 3º establécese que en calquera momento a conselleira poderá reclamar o exercicio da competencia delegada por esa orde.
Na súa virtude, facendo uso das facultades que me conceden os artigos 38, 43.3º e 44 da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, o artigo 72.1º e 4º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e o artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e demais disposicións de xeral aplicación,
DISPOÑO:
Artigo único.-A revogación da Orde do 30 de novembro de 2005 sobre delegación de competencias na directora xeral de Fomento e Calidade da Vivenda (DOG nº 247, do 27 de decembro), competencias que quedan delegadas na secretaria xeral pola Orde do 22 de setembro de 2005 (DOG nº 187, do 28 de setembro).
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 3 de marzo de 2006.
Mª Teresa Táboas Veleiro
Conselleira de Vivenda e Solo
ORDE do 10 de marzo de 2006 pola que se corrixen erros da do 14 de febreiro de 2006 pola que se aproban as bases que rexerán o concurso público de cinco bolsas de colaboración en diversos proxectos de museísmo pedagóxico que se están a desenvolver no Museo Pedagóxico de Galicia (Mupega), e se anuncia a súa convocatoria.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/03/2006

Advertido erro no texto da citada orde, publicada no DOG nº 39, do venres 24 de febreiro de 2006, cómpre facer a oportuna corrección, que modifica o prazo de presentación de solicitudes.
Na súa virtude,
DISPOÑO:
Primeiro.-Na páxina 2.916, no anexo I, onde di: «Ser licenciado en historia ou humanidades», cómpre corrixilo por: «Ser licenciado en historia, humanidades, historia da arte ou documentación, ou diplomado en biblioteconomía e documentación».
Segundo.-Na páxina 2.916, no anexo II, onde di: «Ser licenciado en historia», cómpre corrixilo por: «Ser licenciado en historia, humanidades, historia da arte, ou documentación, ou diplomado en biblioteconomía e documentación».
Terceiro.-O prazo para a presentación de solicitudes será de corenta (40) días naturais, contados a partir do seguinte ao de publicación desta orde no Diario Oficial de Galicia.
Santiago de Compostela, 10 de marzo de 2006.
Laura Sánchez Piñón
Conselleira de Educación e Ordenación
Universitaria
ORDE do 14 de marzo de 2006 pola que se desenvolve o Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se crea o Rexistro Telemático da Xunta de Galicia e se regula a atención ao cidadán.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 24/03/2006

O Decreto 164/2005, do 16 de xuño, crea o rexistro telemático da Xunta de Galicia, que permite a presentación por vía telemática de solicitudes, escritos e comunicacións. Esta orde inclúe no anexo VII do Decreto 164/2005, do 16 de xuño, novos procedementos, co fin de continuar impulsando o emprego de técnicas e medios electrónicos, informáticos e telemáticos no desenvolvemento da actividade da Xunta de Galicia e no exercicio das súas competencias.
De conformidade co disposto no artigo 2.2º e disposición adicional primeira b) e derradeira primeira do Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, créase o rexistro telemático da Xunta de Galicia e regúlase a atención ao cidadán,
DISPOÑO:
Artigo único.
1. Inclúense no anexo VII do Decreto 164/2005, do 16 de xuño (procedementos para os que está habilitado o rexistro telemático da Xunta de Galicia), e quedan, pois, habilitados cos efectos previstos no seu artigo 5.1º, os seguintes procedementos:
* Declaracións de actividades e intereses e de bens patrimoniais dos altos cargos da Xunta de Galicia.
* Control dos traslados de residuos perigosos, dentro do ámbito territorial da Comunidade Autónoma de Galicia, xerados polos produtores de residuos.
* Presentación da declaración ou memoria anual das actividades de produción ou xestión de residuos.
* Presentación dos estudos de minimización de residuos.
2. Os procedementos para a tramitación electrónica estarán dispoñibles no enderezo
http://www.xunta.es/servicios/.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 14 de marzo de 2006.
José Luis Méndez Romeu
Conselleiro de Presidencia, Administracións
Públicas e Xustiza
ORDE do 14 de marzo de 2006 pola que se nomea o presidente do Comité Galego de Xustiza Deportiva.
CONSELLERÍA DE CULTURA E DEPORTE — II. AUTORIDADES E PERSOAL — 22/03/2006

En virtude do establecido no artigo 9.3º do Decreto 198/1998, do 25 de xuño (DOG do 6 de xullo), polo que se constitúe o Comité Galego de Xustiza Deportiva e se establece o procedemento para a designación dos seus membros, e de conformidade coa acta da reunión do mencionado órgano que tivo lugar o día 10 de marzo de 2006, foi elixido Carlos Borrás Sanjurjo como presidente do Comité Galego de Xustiza Deportiva.
DISPOÑO:
Artigo único.-Nomear presidente do Comité Galego de Xustiza Deportiva a Carlos Borrás Sanjurjo.
Santiago de Compostela, 14 de marzo de 2006.
Ánxela Bugallo Rodríguez
Conselleira de Cultura e Deporte
ORDE do 1 de marzo de 2006 pola que se autoriza o cambio de denominación do Conservatorio Profesional de Música de Ferrol.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 22/03/2006

Tendo en conta os artigos 2 e 3 punto 1 do anexo do Decreto 324/1996, do 26 de xullo, polo que se aproba o Regulamento orgánico dos institutos de educación secundaria, (DOG do 9 de agosto de 1996), así como os correspondentes informes, por proposta da Dirección Xeral de Ordenación e Innovación Educativa, esta consellería
DISPÓN:
Autorizar o cambio de denominación do centro que se relaciona no anexo.
Santiago de Compostela, 1 de marzo de 2006.
Laura Sánchez Piñón
Conselleira de Educación e Ordenación
Universitaria
ANEXO
Provincia: A Coruña.
Concello: Ferrol.
Localidade: Ferrol.
Enderezo: avenida do Mar, Caranza, 2-4.
Código do centro: 15027617.
Denominación: Conservatorio Profesional de Música de Ferrol.
Nova denominación: Conservatorio Profesional de Música Xan Viaño.
ORDE do 23 de marzo de 2006 pola que se dispón o nomeamento de vogal do Consello de Administración do Instituto Tecnolóxico para o Control do Medio Mariño de Galicia (Intecmar).
CONSELLERÍA DE PESCA E ASUNTOS MARÍTIMOS — II. AUTORIDADES E PERSOAL — 30/03/2006

O artigo 7 da Lei 3/2004, do 7 de xuño, de creación do Intecmar e os artigos 3 e 4 do Decreto 41/2005, do 17 de febreiro, do seu regulamento, establecen
os membros do Consello de Administración do citado instituto.
En consecuencia, en virtude das facultades das facultades que me confiere o artigo 38 da Lei 1/1983, do 22 de febreiro, reguladora da Xunta de Galicia e do seu presidente, reformada pola Lei 11/1998, do 20 de outubro, e o Decreto 500/2005, do 15 de setembro, polo que se establece a estrutura orgánica da Consellería de Pesca e Asuntos Marítimos,
DISPOÑO:
Artigo único.
O nomeamento como vogal do Consello de Administración do Intecmar, por proposta do comité de empresa e como representante do persoal do Intecmar, de: Pablo Fernández Vila.
Santiago de Compostela, 23 de marzo de 2006.
Carmen Gallego Calvar
Conselleira de Pesca e Asuntos Marítimos
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA
ORDE do 16 de marzo de 2006 pola que se nomean novos membros do Comité Ético de Investigación Clínica de Galicia.
CONSELLERÍA DE SANIDADE — II. AUTORIDADES E PERSOAL — 30/03/2006

Os comités éticos de investigación clínica son os encargados de informar todos os ensaios clínicos
que se realicen dentro do seu ámbito territorial. Os ensaios clínicos e os comités éticos de investigación clínica regúlanse na comunidade autónoma polo Decreto 32/1996, do 25 de xaneiro.
A Orde do 11 de xullo de 1996 pola que se crea o Comité Ético de Investigación Clínica de Galicia, no seu artigo 3, dispón que a composición do comité se axustará ao establecido no Decreto 32/1996, e que os seus membros serán nomeados por orde da Consellería de Sanidade.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro, a Orde do 11 de xullo de 1996, e a disposición adicional primeira do Decreto 32/1996, do 25 de xaneiro, polo que se regula a realización de ensaios clínicos na Comunidade Autónoma de Galicia, por proposta da Subdirección Xeral de Farmacia e Produtos Sanitarios da Consellería de Sanidade,
DISPOÑO:
Artigo único.
Noméanse membros do Comité Ético de Investigación Clínica de Galicia, creado pola Orde do 11 de xullo de 1996, as persoas que se relacionan no anexo.
Santiago de Compostela, 16 de marzo de 2006.
María José Rubio Vidal
Conselleira de Sanidade
ANEXO
Novos membros do CEIC de Galicia:-Julio Des Diz (médico especialista en oftalmoloxía do Hospital Comarcal de Monforte de Lemos, Lugo).-Manuel Seijo Martínez (médico especialista en neuroloxía da Fundación Pública Hospital do Salnés, Pontevedra).-David Simón Lorda (médico especialista en psiquiatría do Complexo Hospitalario de Ourense).-Juana Cruz del Río (traballadora social do Servizo de Atención Primaria Concepción Arenal 1, da Xerencia de Atención Primaria de Santiago de Compostela).
ORDE do 16 de marzo de 2006 pola que se dispón o cesamento por petición propia de membros do Comité Ético de Investigación Clínica de Galicia.
CONSELLERÍA DE SANIDADE — II. AUTORIDADES E PERSOAL — 30/03/2006

Os comités éticos de investigación clínica son os encargados de emitir informe sobre todos os ensaios clínicos que se realicen dentro do seu ámbito territorial. Os ensaios clínicos e os comités éticos de investigación clínica regúlanse na Comunidade Autónoma polo Decreto 32/1996, do 25 de xaneiro.
A Orde do 11 de xullo de 1996 pola que se crea o Comité Ético de Investigación Clínica de Galicia, no seu artigo 3, dispón que a composición do comité se axustará ao establecido no Decreto 32/1996, e que os seus membros serán nomeados por orde da Consellería de Sanidade.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro, a Orde do 11 de xullo de 1996, e a disposición adicional primeira do Decreto 32/1996, do 25 de xaneiro, polo que se regula a realización de ensaios clínicos na Comunidade Autónoma de Galicia, por proposta da Subdirección Xeral de Farmacia e Produtos Sanitarios da Consellería de Sanidade,
DISPOÑO:
Artigo único.-Cesan, a petición propia, como membros do Comité Ético de Investigación Clínica de Galicia, creado pola Orde do 11 de xullo de 1996, as persoas que se relacionan no anexo.
Santiago de Compostela, 16 de marzo de 2006.
María José Rubio Vidal
Conselleira de Sanidade
ANEXO
Persoas que cesan como membros do CEIC de Galicia:-Rubén Víctor Lois Calviño (licenciado en dereito).-Arturo Varela Freijanes (médico especialista en medicina interna do Complexo Hospitalario de Pontevedra).